Teade teatavate terasetoodete impordi suhtes kohaldatava kaitsemeetme läbivaatamise algatamise kohta

(2022/C 459/06)

31. jaanuaril 2019 kehtestas Euroopa Komisjon (edaspidi „komisjon“) teatavatele terasetoodetele lõpliku kaitsemeetme („lõpliku kaitsemeetme määrus“) (1). Määrusega (EL) 2021/1029 (2) pikendas komisjon terase kaitsemeedet kuni 30. juunini 2024 (edaspidi „pikendamismäärus“). Vaatlusalune toode on teatavad terasetooted. Vaatlusalune toode hõlmab 26 tootekategooriat, mis on loetletud käesoleva teate lisas.

1. Läbivaatamise ulatus

Pikendamismääruse põhjenduse 85 kohaselt vaatab komisjon läbi, kas kaitsemeetme kohaldamine tuleks lõpetada 30. juuniks 2023, s.t üks aasta varem, kui see muidu lõppeks. Pikendamismäärusega püstitatud ülesande kohaselt kogutakse ja analüüsitakse läbivaatamisega seotud uurimises tõendeid ja andmeid, et teha kindlaks, kas oleks põhjendatud lõpetada meetme kohaldamine 30. juuniks 2023. Selleks peab komisjon vajalikuks koguda küsimustike abil teatavat teavet (vt punkt 2).

Lisaks, kuna viimase läbivaatamise käigus ajakohastas komisjon meetmega hõlmatud arenguriikide loetelu, kasutades 2021. aasta andmeid, võib komisjon käesoleva läbivaatamise käigus seda loetelu ajakohastada 2022. aasta andmete alusel.

2. Menetlus

Eespool toodut silmas pidades algatab komisjon teatavate terasetoodete impordi suhtes kohaldatava, kehtiva terase kaitsemeetme läbivaatamise, mis piirdub punktis 1 märgitud teemadega.

2.1. Liidu tootjatele ettenähtud küsimustik

Liidu tootjatel palutakse täita küsimustik ja esitada see (asjakohasel juhul oma vastavate liidu ühenduste kaudu) 13. jaanuariks 2023.

Küsimustike vormid on kättesaadav aadressil https://tron.trade.ec.europa.eu/investigations/case-view?caseId=2645

2.2. Liidu kasutajatele ettenähtud küsimustik

Liidu kasutajatel palutakse täita küsimustik ja esitada see (asjakohasel juhul oma vastavate liidu ühenduste kaudu) 13. jaanuariks 2023.

Küsimustike vormid on kättesaadav aadressil https://tron.trade.ec.europa.eu/investigations/case-view?caseId=2645

2.3. Kirjalikud esildised

Selleks et saada kogu asjakohane teave, mida peetakse uurimise jaoks vajalikuks, kutsutakse huvitatud isikuid üles tegema teatavaks oma seisukohad ning esitama komisjonile teavet ja seda kinnitavaid tõendeid. Komisjon peab selle teabe ja kinnitavad tõendid kätte saama 13. jaanuariks 2023.

2.4. Võimalus esitada märkusi teiste isikute esildiste kohta

Huvitatud isikute kaitseõiguse tagamiseks tuleks neile anda võimalus esitada märkusi teiste huvitatud isikute esitatud teabe kohta. Huvitatud isikud võivad käsitleda üksnes neid küsimusi, mis sisalduvad teiste huvitatud isikute esildistes, mitte aga tõstatada uusi.

Komisjon peab märkused kätte saama seitsme päeva jooksul pärast seda, kui punktis 2.3 märgitud esildised tehakse huvitatud isikutele tutvumiseks kättesaadavaks. Komisjon võib anda vastuväidete struktuuri kohta konkreetseid juhtnööre ka menetluse hilisemas etapis. Sellisel juhul teavitab komisjon huvitatud isikuid teatega, mis lisatakse TRON-platvormil olevasse toimikusse.

Huvitatud isikutele tutvumiseks ettenähtud toimik on saadaval TRON.tdi platvormil järgmisel aadressil: https://tron.trade.ec.europa.eu/tron/TDI. Juurdepääsu saamiseks järgige sellel lehel esitatud juhiseid.

Need tähtajad ei piira komisjoni õigust küsida huvitatud isikutelt nõuetekohaselt põhjendatud juhul lisateavet.

Arvestades vajadust viia läbivaatamine lõpule lühikese aja jooksul – vt punkt 6 – ning asjaolu, et huvitatud isikutele antakse võimalus esitada teiste isikute esildiste kohta märkusi, mis tagab piisavad võimalused nende huvide kaitseks, ei korralda komisjon selles uurimises ärakuulamisi, välja arvatud juhul, kui erandlikud asjaolud seda nõuavad.

2.5. Teabe esitamine ja käesolevas teates kindlaks määratud tähtaegade pikendamine

Üldjuhul võivad huvitatud isikud esitada teavet üksnes käesolevas teates kindlaks määratud tähtaegade jooksul. Käesolevas teates esitatud tähtaegade pikendamist võib taotleda üksnes erandlike asjaolude korral ja seda võimaldatakse ainult nõuetekohaselt põhjendatud juhul. Nõuetekohaselt põhjendatud erandjuhul võib esildise esitamise tähtaega tavaliselt pikendada kuni kolme päeva võrra.

Huvitatud isikutel palutakse väljaspool käesolevas või muus komisjoni saadetud teates märgitud tähtaegu lisateavet mitte esitada. Selleks et uurimine ettenähtud aja jooksul lõpule viia, võib esildise, ümberlükkamise või muu kirjaliku dokumendi jätta arvesse võtmata, kui see ei ole esitatud komisjoni määratud tähtaja jooksul.

2.6. Kirjalike esildiste ja kirjade saatmise juhised

Komisjonile kaubanduskaitset käsitlevateks menetlusteks esitatud teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduse kaitsemeedet käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud esildised, mida huvitatud isikud paluvad käsitleda konfidentsiaalsena, peavad olema varustatud märkega „Limited“ (3). Uurimise käigus teabe esitajatel palutakse oma teabe konfidentsiaalsena käsitamise taotlust põhjendada.

Isikud, kes esitavad teavet märkega „Limited“, peavad vastavalt määruse (EL) 2015/478 (4) artiklile 8 ja määruse (EL) nr 2015/755 (5) artiklile 5 esitama ka teabe mittekonfidentsiaalse kokkuvõtte, millele on lisatud märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada, ning need peavad jõudma komisjoni samal ajal kui versioon märkega „Limited“.

Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust ega esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon sellise teabe jätta arvesse võtmata.

Huvitatud isikuid kutsutakse üles esitama teave ja taotlused ning vajaduse korral ka skaneeritud volikirjad TRON.tdi (https://tron.trade.ec.europa.eu/tron/TDI) platvormi kaudu.

TRON.tdi-d või e-posti kasutades nõustuvad huvitatud isikud elektroonselt esitatavate materjalide suhtes kehtivate eeskirjadega, mis on esitatud dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES“ ja avaldatud kaubanduse peadirektoraadi veebisaidil http://trade.ec.europa.eu/doclib/docs/2011/june/tradoc_148003.pdf.

Huvitatud isikutel tuleb esitada oma nimi, aadress ja telefon ning toimiv ametlik e-posti aadress, mida vaadatakse iga päev. Kui kontaktandmed on saadud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad eeskirjad ja lisateabe komisjoniga suhtlemise, sealhulgas TRON.tdi kaudu saadetavate esildiste suhtes kehtivate põhimõtete kohta eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate G, unit G5 Kabinet: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-post: TRADE-SAFE009-REVIEW@ec.europa.eu

2.7. Huvitatud isikute staatuse automaatne laiendamine

Nagu ka eelmistes läbivaatamisega seotud uurimises, on komisjon otsustanud laiendada huvitatud isikute staatust automaatselt kõigile isikutele, kes on endast teada andnud ja kes on 23. märtsil 2018 algatatud menetluse mis tahes hetkel nõuetekohaselt registreeritud. Seetõttu ei pea need isikud esitama täiendavat taotlust, kuna neile antakse juurdepääs TRONile automaatselt.

Teiselt poolt kutsutakse kõiki isikuid, kes ei ole varem TRONis kaitsemeetmete menetluse huvitatud isikuna registreeritud, kuid soovivad käesolevas uurimises osaleda, registreeruma huvitatud isikuna vastavalt punktis 2.6 esitatud juhistele.

Komisjon tuletab meelde, et äriühing, tööstusliit, kolmanda riigi valitsus jne, mis ei ole veel juhtumite registrisse kantud ja seega ei ole juhtumiga seotud huvitatud isik, omandab menetlusõigused käesolevas läbivaatamisega seotud uurimises alles alates hetkest, mil ta on nõuetekohaselt registreerunud huvitatud isikuna vastavalt punktis 2.6 esitatud juhistele.

Komisjon tuletab samuti meelde, et need huvitatud isikud, keda esindavad õigusbürood või muud välised esindajad, peavad käesoleva uurimise jaoks esitama uue volikirja.

3. Läbivaatamise ajakava

Komisjon viib läbivaatamisega seotud uurimise lõpule 30. juuniks 2023.

4. Koostööst keeldumine

Kui huvitatud isik ei esita vajalikku teavet, mida komisjon on küsinud, ettenähtud tähtaja jooksul või takistab märkimisväärselt uurimist, võib vastavalt määruse (EL) 2015/478 artiklile 5 ja määruse (EL) 2015/755 artiklile 3 teha järeldused kättesaadavate faktide põhjal. Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

5. Ärakuulamise eest vastutav ametnik

Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Huvitatud isikud võivad taotleda ärakuulamise eest vastutava ametniku sekkumist. Põhimõtteliselt piirduvad need sekkumised probleemidega, mis on tekkinud käimasoleva läbivaatamismenetluse ajal.

Taotlus ärakuulamise eest vastutava ametniku sekkumiseks tuleks esitada kirjalikult ning taotlust tuleks põhjendada. Huvitatud isikutel palutakse järgida ärakuulamise eest vastutava ametniku sekkumise taotlemisel käesoleva teate punktides 2.3–2.5 esitatud tähtaegu. Kui sellised taotlused esitatakse pärast asjaomaseid tähtaegu, võib ärakuulamise eest vastutav ametnik analüüsida ka tähtajast hiljem esitatud taotluse põhjendusi, võttes nõuetekohaselt arvesse vajadust uurimine hästi ja õigeaegselt lõpule viia.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil http://ec.europa.eu/trade/trade-policy-and-you/contacts/hearing-officer/.

6. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (6).

Isikuandmete kaitset käsitlev teade, milles teavitatakse kõiki isikuid komisjoni kaubanduse kaitsemeetmete raames toimuvast isikuandmete töötlemisest, on kättesaadav kaubanduse peadirektoraadi veebisaidil http://trade.ec.europa.eu/doclib/html/157639.htm.

(1) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(2) Komisjoni 24. juuni 2021. aasta rakendusmäärus (EL) 2021/1029, millega muudetakse rakendusmäärust (EL) 2019/159, et pikendada teatavate terasetoodete impordi suhtes kehtestatud kaitsemeetme kehtivust (ELT L 225, 25.6.2021, lk 1).

(3) Märkega „Limited“ tähistatakse dokumendid, mida käsitatakse konfidentsiaalsena määruse (EL) 2015/478 artikli 8, määruse (EL) 2015/755 artikli 5 ning WTO kaitsemeetmete lepingu artikli 3 lõike 2 kohaselt. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(4) ELT L 83, 27.3.2015, lk 16.

(5) ELT L 123, 19.5.2015, lk 33.

(6) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).